b"\n_START_ARTICLE_\nChilterns\n_START_SECTION_\nDescripci\xc3\xb3\n_START_PARAGRAPH_\nEls Chilterns ocupen una franja del relleu que t\xc3\xa9 18 km en el seu punt m\xc3\xa9s ample i una llargada de 74 km, formant una diagonal en sentit oest a nord-est, des del municipi de Goring-on-Thames (Oxfordshire), passant despr\xc3\xa9s pel comtat de Buckinghamshire i Bedfordshire, fins a acabar prop d'Hitchin (Hertfordshire)._NEWLINE_La cresta formada pels turons \xc3\xa9s m\xc3\xa9s definida i pronunciada per la vessant nord-oest, mentre que a l'altra banda la inclinaci\xc3\xb3 \xc3\xa9s m\xc3\xa9s gradual i acaba unint-se amb la resta del paisatge del sud-est amb suavitat, coincidint amb el pas del riu T\xc3\xa0mesi._NEWLINE_Gaireb\xc3\xa9 un 66% dels camps pertanyen a una \xc3\xa0rea declarada d'inter\xc3\xa8s natural (AONB). La zona de boscos ocupa un 21% dels Chilterns, que s\xc3\xb3n un dels m\xc3\xa9s densos d'Anglaterra. Les zones constru\xc3\xafdes (habitatges i ind\xc3\xbastria) s\xc3\xb3n poc m\xc3\xa9s del 5%\xc2\xa0; els parcs i jardins gaireb\xc3\xa9 un 4%; el camp obert (terres comunals, camps de conreu, bruguerar) fan un 2%; i el restant 2% inclou usos diversos, com ara: comunicacions, instal\xc2\xb7lacions militars, llocs d'esbarjo, cursos d'aigua.\n_START_SECTION_\nGeologia\n_START_PARAGRAPH_\nEls Chilterns s\xc3\xb3n una elevaci\xc3\xb3 de creta sobre la vall d'Aylesbury, que gaireb\xc3\xa9 coincideix totalment amb la part m\xc3\xa9s al sud d'una glacera que avan\xc3\xa7ava en  el moment \xc3\xa0lgid del segon per\xc3\xadode glacial. S\xc3\xb3n part de les formacions de creta que hi ha al sud d'Anglaterra, totes elles constitu\xc3\xafdes en un per\xc3\xadode entre fa 65 i 95 milions d'anys. Aquesta \xc3\xa0rea m\xc3\xa9s gran a la qual pertanyen est\xc3\xa0 formada al sud per: la plana de Salisbury, Cranborne Chase, l'illa de Wight i els South Downs; m\xc3\xa9s les formacions calc\xc3\xa0ries al nord: a Hertfordshire, Norfolk, Lincolnshire Wolds, i els Yorkshire Wolds, i finalitza amb un prominent escarpament al sud de la vall de Pickering. La creta de qu\xc3\xa8 est\xc3\xa0 format aquest relleu \xc3\xa9s un c\xc3\xbamul de sediments que es van dipositar sobre el marge nord-oest del mass\xc3\xads Anglo-Brabant durant el cretaci superior. En aquesta \xc3\xa8poca les fonts de sediment que van proporcionar el material per a crear els siliciclasts havien quedat eliminades a causa de l'excepcional elevaci\xc3\xb3 del nivell del mar. El gruix de la creta \xc3\xa9s m\xc3\xa9s fi als Chilterns que en els estrats del nord i del sud, ja que la deposici\xc3\xb3 estava tect\xc3\xb2nicament controlada per l'estructura del Lilley Bottom. La ona de creta, l'argila amb glauconita de la capa de sota i l'estrat superior d'arena verda, mostren diacronia, \xc3\xa9s a dir, encara que es troben junts pertanyen aparentment a edats diferents._NEWLINE_Durant les darreres etapes de l'orog\xc3\xa8nia alpina, mentre la placa africana col\xc2\xb7lidia amb la placa eurasi\xc3\xa0tica, van sorgir estructures mesozoiques, com la conca del Weald, al sud d'Anglaterra, van invertir la seva posici\xc3\xb3 i van passar a ser elevacions del terreny. A aquesta fase de deformaci\xc3\xb3 pertany els Chilterns. Tot seguit els cims del que abans havien estat llits de sediments, van iniciar un proc\xc3\xa9s d'erosi\xc3\xb3. El resultat \xc3\xa9s que els estrats de creta es troben freq\xc3\xbcentment interromputs per n\xc3\xb2duls de pedres que omplien l'espai de la roca calc\xc3\xa0ria erosionada ja en els inicis de la diag\xc3\xa8nesi.\n_START_SECTION_\nRius\n_START_PARAGRAPH_\nEls Chilterns estan, en la seva major part, dins la conca de drenatge del riu T\xc3\xa0mesi i tamb\xc3\xa9 vessen l'aigua de les pluges cap a altres afluents d'aquest riu, per exemple: el Lea, que neix a la banda est dels Chilterns, el Colne al sud, i el Thame al nord i nord-oest. Altres rius que neixen a prop dels Chilterns s\xc3\xb3n: el Mimram, el Ver, el Gade, el Bulbourne, el Chess, el Misbourne i el Wye. El riu T\xc3\xa0mesi flueix per una gorja formada entre els Berkshire Downs i els Chilterns. Hi ha parts d'aquests turons, entre el nord i el nord-est, a prop de Leighton Buzzard i Hitchin, que estan regades pels rius: Ouzel, Flit i Hiz, els quals van a parar finalment al Gran Ouse (els dos darrers per mitj\xc3\xa0 del riu Ivel)."